भोजन या खाद्यान प्राणी मात्र की आवश्कता है। दुनिया भर में विकास के साथ यह उम्मीद की जाती है कि प्रति व्यक्ति खाद्यान्न की उपलब्धता बढ़ेगी। भारत में इसका उलटा हुआ है 1961 में प्रति व्यक्ति प्रतिदिन 468.7 ग्राम (399.7 ग्राम अनाज और 69 ग्राम दाल) खाद्यान्न उपलब्ध था, जो 1991 में बढ़ कर 510.1 ग्राम (463.5 अनाज और 35.5 दाल) हो गया था, 2011 में घट कर 437.1 ग्राम (401.7 अनाज और 35.5 दाल)) हो गया। इसका निहितार्थ निकाला जाए तो आश्चर्य नहीं होना चाहिए कि देश के बहुलांश लोग कुपोषित हैं। 48 प्रतिशत से अधिक बच्चे कुपोषण के शिकार हैं। 80 प्रतिशत से अधिक महिलाएँ (एनीमिक) खून की कमी की शिकार हैं। असंगठित क्षेत्र (94 प्रतिशत) के बहुलांश श्रमिक कुपोषण के शिकार हैं। केवल प्रति व्यक्ति खाद्यान्न की उपलब्धता ही नहीं घटी है बल्कि उसका प्रति व्यक्ति उत्पादन भी घटा है, क्योंकि खाद्यान्न उत्पादन कमोबेश स्थिर बना हुआ है। भारतीयों के पोषण का स्तर यह है कि तपेदिक एक महामारी की तरह फैल रही है। तपेदिक से रोज 1000 लोगों की जान जाती है। अर्थात प्रति मिनट पर एक व्यक्ति की मौत होती है। तपेदिक ( टीबी) अधिकांश मामलों में कुपोषण जनित बीमारी है।